湘西四絕堂再送蔡如晦  其二
作者：郭祥正
朝代：宋

paragraphs: 嘗讀大易辭，可止戒遇險。
麓山俯城郭，盤盤進以漸。
重崗如連環，斗起若圭琰。
佛宮敞金碧，儒舍陋茅廣。
修篁萬兵肅，老柏壯士儼。
獨鶴時一鳴，衆鳥歸翼斂。
蘭風新麝裂，芰雨真珠颭。
虛堂羣動寂，冠纓墮枕簟。
頹然委支體，清夢竟無魘。
引阬酌醇醑，激齒碎圓芡。
載歌少陵篇，一重復一掩。
桃源歸路隔，回首驚俗檢。
不唯縱逍遙，且喜遠邪諂。
清湘稚子浴，其樂吾與點。
況聞長老言，了悟生理忝。
心如碧蓮花，忍使紅塵梁。
又愛御史碑，白玉不可玷。
能忘遷謫憂，直筆正褒貶。
清曠終何爲，名迹漫鐫剡。
吾君方更化，凡百務節儉。
楚封勞賢侯，重地比二陝。
施爲若霖雨，一飽蒼生歉。
新法持以歸，戀山休荏苒。
想當奏御時，和氣動舜臉。
拜恩明光殿，日射腰金睒。